Title: Návrh
Author: Peter
Last saved by: user
Company: urad

Informácia
o priebehu a výsledkoch pracovnej návštevy 
predsedu vlády Slovenskej republiky Roberta Fica
v Nemeckej spolkovej republike dňa  23. marca 2009

Rokovanie s predsedom krajinskej vlády Dolné Sasko Christianom Wulfom

V rámci rokovania s predsedom krajinskej vlády Dolné Sasko Christianom Wulfom predseda vlády SR R. Fico potvrdil podporu slovenskej strany konjunkturálnym opatreniam a krokom, ktoré sa realizujú na pôde EÚ. SR v tomto kontexte pozitívne vníma aj aktivity a opatrenia jednotlivých ČK EÚ, ktoré majú synergický pozitívny efekt a prispievajú k zmierňovaniu dopadov súčasnej globálnej a finančnej krízy na jednotlivé ČK EÚ a ich obyvateľov. Ako príklad uviedol tzv. "šrotovné", ktoré síce nemá pre SR mimoriadny ekonomický efekt, vzhľadom k pomeru automobilov vyrobených v SR a predaných na slovenskom trhu, ale jeho zavedenie je prejavom solidarity v rámci EÚ a priamou pomocou obyvateľstvu. R. Fico informoval o aktuálnej hospodárskej situácii na Slovensku, poukázal na stabilitu slovenského finančno-bankového sektora (ktorý je po privatizácii, stabilný a dôveryhodný, napriek skutočnosti, že v období ostatných mesiacov sa rapídne znížil objem poskytovaných úverov tak pre podnikateľskú sféru, ako aj bežných občanov) a zdôraznil, že v SR je súčasná kríza vnímaná najmä ako kríza dôvery. SR však v rámci EÚ nie je výnimkou a taktiež pociťuje priame následky krízy: pokles priemyselnej výroby, všeobecné zníženie dopytu a nárast nezamestnanosti. Zdôraznil, že voči hospodárskej kríze musí EÚ postupovať spoločne. V danom kontexte odmietol akékoľvek formy protekcionizmu, prijímania dumpingových a iných opatrení, na základe implementácie ktorých by boli zvýhodňované niektoré krajiny. Zároveň informoval o stanovisku slovenskej strany, ktoré zdôrazňuje potrebu dôsledného vyhodnotenia účinnosti doteraz prijatých konjunkturálnych opatrení a balíčkov na pôde EÚ, namiesto automatického poskytovania ďalších finančných prostriedkov na podporu podnikateľských a finančných subjektov, ktoré boli postihnuté krízou.
	Predseda krajinskej vlády Ch. Wulf jednoznačne pozitívne zhodnotil slovensko-nemecké vzťahy a ocenil úroveň ekonomického rozvoja, ktorú Slovensko dosiahlo v ostatnom období. V tejto súvislosti zdôraznil význam vstupu SR do eurozóny, poukázal na stabilizujúci faktor spoločnej meny euro, ktorá bezpochyby prispeje k ďalšiemu zatraktívneniu SR ako krajiny vhodnej pre zahraničných investorov a tým i k posilneniu hospodársko-finančných väzieb medzi SR a Nemeckou spolkovou republikou (NSR). Ch. Wulf zdôraznil, že spolková krajina Dolné Sasko profitovala zo vstupu SR do EÚ a teraz (po 1. 1. 2009) bude obdobne profitovať po vstupe Slovenska do eurozóny. V danom kontexte, opätovne poukazujúc na finančnú a kurzovú stabilitu, ktorú mena euro prináša, o.i. potvrdil, že jeden z najmodernejších závodov koncernu Volkswagen (VW), ktorý sa nachádza v Bratislave, je naďalej vážnym kandidátom na získanie dodatočnej investície VW, ktorej výsledkom by bola (počnúc rokom 2011) produkcia malých vozdiel (Up) novej modelovej rady "New Small Family". (pozn.: Zákon o spoločnosti Volkswagen, ktorý je účinný od 21. júla 1960, a ktorý bol novelizovaný naposledy v decembri 2008 na základe námietok EK a Európskeho súdneho dvora, umožňuje 20,08%-nému akcionárovi spolkovej krajine Dolné Sasko vetovať dôležité rozhodnutia koncernu VW. Z uvedeného titulu je predseda krajinskej vlády Dolné Sasko zároveň členom dozornej rady spoločnosti Volkswagen). Ch. Wulf ocenil stanovisko predsedu vlády SR, ktorý sa vyslovil proti protekcionizmu a pretekom v subvencovaní. V rámci diskusie krajinský predseda zároveň skonštatoval, že energetika je odvetvím, ktoré môže zohrať dôležitú úlohu v boji so súčasnou hospodárskou krízou.

Rokovania s predstaviteľmi RWE a E.ON

	Slovenský premiér R. Fico v Hannoveri ďalej rokoval s predstaviteľmi nemeckých podnikov RWE a E.ON o možnostiach posilňovania spolupráce v oblasti energetiky. Hlavnou témou boli možnosti vytvorenia konkurenčného prostredia v SR v oblasti energetiky, k zlepšeniu ktorého môžu prispieť aj nemecké koncerny cez ich spoločnosti pôsobiace v SR (Východoslovenská energetika a Západoslovenská energetika). 
V prípade RWE ide predovšetkým o oblasť plynu, pričom táto spoločnosť sa ukázala ako spoľahlivý partner počas plynovej krízy, keď dokázala veľmi pružne zareagovať a zabezpečiť dodávky plynu do SR. RWE má záujem o vybudovanie silnej pozície, a tým alternatívy k Slovenského plynárenského podniku pri dovoze plynu do SR, a zároveň sa cez RWE, ako kľúčového akcionára plynovodu Nabucco, pre SR otvára možnosť diverzifikácie tranzitu i dodávateľov plynu. Rokovania s RWE boli pokračovaním intenzívnych kontaktov na úrovni vedenia spoločnosti a vlády SR.  
Rokovania s vedením E.ON boli zamerané najmä na výstavbu paroplynového cyklu v Malženiciach, ktorú realizuje nemecký partner v SR, a ktorá svojim výkonom viac ako 400 MW predstavuje výrazný vstup vo výrobe elektrickej energie. E.ON prejavuje zároveň eminentný záujem participovať na výstavbe jadrovej elektrárne Jaslovské Bohunice. V tejto súvislosti premiér informoval o vzniku slovensko-českého konzorcia, ktoré by malo začať svoju činnosť v máji t. r. a zároveň sa tak stáva partnerom pre všetkých záujemcov o spoluprácu na výstavbe jadrovej elektrárne Jaslovské Bohunice.   

Rokovania v koncerne VW 
 
	Hlavným bodom pracovnej návštevy premiéra bola návšteva koncernu VW a rokovania s jej najvyšším vedením v sídle firmy vo Wolfsburgu.
Predseda predstavenstva koncernu Volkswagen AG  M. Winterkorn v úvode zhodnotil pôsobenie bratislavskej dcérskej spoločnosti od jej vzniku a uviedol, že ide o „success story“ pre obidve strany. VW je jediným svetovým výrobcom automobilov, ktorý vyrába autá luxusného segmentu mimo svojej materskej krajiny, čo má podľa neho zásadnú výpovednú hodnotu o postavení VW Slovensko v rámci koncernu. Na otázku premiéra o budúcnosti automobilového priemyslu v kontexte súčasnej krízy uviedol, že táto kríza určite prispeje k tomu, že budú prirodzeným spôsobom odbúrané nadmerné kapacity v automobilovom priemysle, ktoré vznikli v predchádzajúcom období. To má samozrejme konkrétne ekonomické dopady na jednotlivých výrobcov a samozrejme aj dotknuté krajiny. Ani táto kríza však nespochybní strategické poslanie automobilizmu, ktorý ako jediný dokáže zabezpečiť individuálnu mobilitu. To, čo však tvár automobilového priemyslu zmení, resp. už dnes mení, sú dve základné veličiny – emisie CO_2 a tlak na zásadné znižovanie spotreby. VW preto už dnes pracuje na konceptoch, ktoré tomu zodpovedajú a zároveň zabezpečia aj širokú dostupnosť áut napr. i v luxusnom segmente. Konkrétne to pre Bratislavu a modely, ktoré sa tam vyrábajú (Audi Q7, Touareg a  Porsche Cayenne) znamená, že už dnes sa pracuje na „nástupcoch ich nástupcov“ a Bratislava tu má svoje pevné miesto v dlhodobej stratégii VW. Záujem o športové úžitkové vozidlá (SUV) zostane aj po kríze, ale nesmú byť synonymom vysokých emisií a spotreby. Preto už dnes ide do Porsche Cayenne dieselový motor a do Audi Q7 a VW Touareg sa budú montovať 4-valcové dieselové motory s výkonom porovnateľným s dnešnými motormi, ale so zásadne nižšou spotrebou. M. Winterkorn ocenil podnikateľské prostredie v SR, poďakoval za zavedenie tzv. flexikont do zákonníka práce, ktoré umožňuje koncernu VW v jeho bratislavskom závode udržať zamestnanosť aj v období zníženého dopytu. 
Zároveň požiadal premiéra o to, aby takéto ustanovenie nebolo časovo limitované len na obdobie krízy a zostalo ako systémové opatrenie, ktoré by významným spôsobom ďalej zatraktívnilo trh práce v SR. Ďalšou konkrétnou oblasťou, kde VW potrebuje podporu, je štátna pomoc pre oblasť tzv. skrátenej práce, ktorá je dnes na jeden závod limitovaná do výšky 200 tisíc EUR. Pre tak veľkého zamestnávateľa ako je VW je táto suma príliš nízka. 
Premiér R. Fico potvrdil eminentný záujem na rozvoji automobilového priemyslu v SR, ktorý dostal zásadný impulz najmä na základe úspešného príbehu VW Slovensko. To, že Slovensko na rozvoj VW konkrétne prispieva vidieť aj na výške štátnej pomoci, ktorá v prípade VW doteraz predstavuje celkove 600 mil. EUR. V súvislosti so zavedením tzv. "šrotovného" uviedol, že pre ekonomiku SR tento krok nemá zásadný význam, keďže produkčná kapacita SR je cca 1 mil. automobilov ročne, z ktorých 95% je určených na export. Zavedenie "šrotovného" je ale dôležitým symbolom solidarity v rámci EÚ. Na konkrétne návrhy partnera reagoval, že zámerom vlády SR je udržať zamestnanosť a sociálny zmier. Časovo limitované zavedenie flexikonta v Zákonníku práce je preto treba vnímať tak, že vláda SR nechce, aby opatrenia v dôsledku krízy, ktorá, ako veríme bude prechodná, bude viesť k nižšiemu sociálno-právnemu štandardu zamestnancov a zároveň jeho časovo neobmedzené zavedenie nemá byť signálom, že očakávame „trvalú“ krízu. Ak sa však ukáže, že flexikontá sú pre zamestnanosť dôležité, bude vláda SR postupovať pragmaticky. To isté platí o limite 200 tis. EUR, kde aj podľa predsedu vlády SR bude potrebné diferencovane zohľadniť veľkosť podniku. V oboch oblastiach prebehnú rokovania s Ministerstvom  hospodárstva SR a Ministerstvom práce, sociálnych vecí a rodiny SR. 

Záver 
 	Cieľom návštevy predseda vlády PV SR R. Fica boli priame rokovania s najvyššími predstaviteľmi kľúčových nemeckých investorov v SR, prerokovanie aktuálnych otázok pôsobenia týchto spoločností v SR a perspektívy ich ďalšieho rozvoja. VW, E.ON a RWE pôsobia cez svoje dcérske spoločnosti v SR v automobilovom, resp. energetickom sektore, tzn. v kriticky dôležitých sektoroch ekonomiky SR. Za ostatné obdobie išlo o svojho druhu prvú návštevu najvyššieho predstaviteľa vlády SR v NSR, ktorá mala prakticky čisto hospodársky obsah. 
Potvrdzuje to jednak význam NSR ako najväčšieho zahraničnoobchodného partnera a priameho investora v SR a zároveň i fakt, že vďaka súčasnému veľmi dobrému stavu bilaterálnych politických vzťahov medzi oboma krajinami je možné ich ďalej napĺňať konkrétnym obsahom, v tomto prípade v ekonomickej oblasti. Tento rozmer bol plne potvrdený i v politickom rokovaní predsedu vlády R. Fica s ministerským predsedom Dolného Saska (pozn.: predseda krajinskej vlády Dolného Saska a krajinský minister hospodárstva sú členmi dozornej rady koncernu VW a majú zásadný vplyv na strategické rozhodnutia koncernu). Načasovanie návštevy bolo optimálne nakoľko koncern VW do 4 týždňov rozhodne o umiestnení výroby úplne nového modelu vozidla, pričom medzi hlavných favoritov patrí závod VW v Bratislave.
	Rokovania predsedu vlády SR s predsedom krajinskej vlády Dolné Sasko,  predstaviteľmi vedenia koncernu VW a energetických podnikov RWE a E.ON boli konštruktívne a potvrdili záujem nemeckých partnerov o udržanie, resp. rozšírenie ich investícií na Slovensku. Nemecká strana v tomto kontexte opakovane ocenila vstup SR do eurozóny s poukázaním na stabilizačný efekt eura a zároveň privítala praktické opatrenia vlády SR, ktoré napomáhajú čeliť dopadom krízy, napr. novelizácia Zákonníka práce (zavedenie "flexikonta").